Flå

Denne artikkelen omhandler den nåværende kommunen Flå i Viken. For sognet Flå i Melhus se Flå (Melhus).

Flå (lokal uttale: Flø, ) er en kommune i landskapet Buskerud i Viken fylke. Den grenser i nord til Sør-Aurdal, i øst til Ringerike, i sør til Krødsherad og Sigdal, i vest til Nore og Uvdal, og i nordvest til Nesbyen.

Flå er den sydligste kommunen i Hallingdal, i nordenden av innsjøen Krøderen, og danner innfallsporten til Hallingdal fra syd. Bygden består av grunnkretsene Stavn, Åvestrud, Vold vestre, Vold østre, Gulsvik, Medbøen, Sørbøt og Nautskarfjella, Dagali/Veneli og Gråfjell (se grunnkretser i Flå kommune).

I sentrum ligger kommuneadministrasjonen, barnehagen, barne- og ungdomsskolen med svømmehall, Flå kirke, nytt kjøpesenter, overnattingsbedrift, selskapslokale, spisested, bensinstasjon og et nytt eldresenter. Flå stasjon på Bergensbanen ligger her og riksvei 7 går gjennom kommunen.

Reisende sørfra kommer igjennom Hallingporten, som ligger i Flå. Vassfaret er en skog- og fjelldal som for store deler ligger i Flå. I tilknytning til området er det tilrettelagt skog, natur og kulturstier med informative plakater og det er utarbeidet tur- og fritidskart for Flå som viser andre turområder m.m.

Flere norske TV-seere fikk se deler av naturen i Flå da TV-serien Farmen fra Rime gård ble vist tidlig på 2000-tallet.

Natur, klima og friluftsliv

Bjørneparken
Den store attraksjonen i Flå er Bjørneparken, tidligere Vassfaret Bjørnepark, som ligger på Vikberget i Flå sentrum. Parken er åpen fra påske og ut september, og har bjørner, elg, rådyr, ulv, rødrev, gaupe og flere dyr som barn kan klappe, samt flere eldre hus fra setrer og plasser i Flå.

Vassfaret

Vassfaret er en skog- og fjelldal mellom Hallingdal og Valdres. Den er tre mil lang med store vann, elver og bekker, bratte dalsider  med snaufjell, setrer og rester etter mange boplasser og fløtingsanlegg. Fra Veneli går det turstier inn i området. I Vassfaret er det merket flere stier, og Vassfaret natursti og Veneli fjellskog- og kultursti har informasjonsplakater. Informasjonshefte over skogstiene i Flå  samt eget turkart for Flå selges i forretningene, bensinstasjonene og på informasjonskontoret.

Verneområder 
Verneområder i Flå kommune (alfabetisk):

 Bringen naturreservat, opprettet 28. juni 1985, 8 010 da
 Bukollen naturreservat, opprettet 28. juni 1985, 3 199 da
 Festningen naturreservat, opprettet 28. juni 1985, 1 007 da
 Flenten naturreservat, opprettet 24. september 1993, 3 161 da
 Indre Vassfaret landskapsvernområde, opprettet 28. juni 1985, 44 976 da
 Stavnselva naturreservat, opprettet 13. desember 2002, 1 093 da
 Vassfaret/Vidalen landskapsvernområde, opprettet 28. juni 1985, 200 519 da

Klima 
Flå har et innlands eller subarktisk klima (Köppen Dfc) med varme somre og kalde vintre, typisk av Hallingdal. Årlig nedbørsmengde ligger på 745mm. Flå og andre steder i de sørlige delene av Hallingdal har noen av de største temperatur variasjonene mellom somre og vintre utenfor Finnmarksvidda.

Politikk

Kommunestyrevalget 2019

Kommunestyrevalget 2015

Fritidsaktiviteter
Vinterstid kjøres det vanligvis opp skiløyper Blåfjell-Veneli-Sørbølseter, Sørstølen-Øyvatn og fra Flenten-Gråfjell-Høgevarde. Løypene er tilknyttet Eventyrløypene, de sammenhengende skiløypene langs hele Hallingdal. Lysløypa, med start på idrettsplassen, er et annet alternativ. 
Fiskemulighetene er gode, og det er mange fine badeplasser langs Krøderen, Hallingdalselva og i fjellvannene.

Bygden har to campingsplasser Stavn Camping og Stavn Campingsenter, Stavn Gård Hytteutleie og Hofmannsmoen Gård med overnatting og feriehus. Sykkelstamveien Geilo-Noresund går gjennom bygden. Gerds Kanoutleie, på Grøslandsmoen nord for Flå har variert opplegg på Hallingdalselva. 
Gulsvikskogen Skytebane, ca. 5 km sør for Flå, er fylkesanlegg i Buskerud for leirdueskyting. En av landets beste leirdueskyttere, Harald Jensen, holder skyteskole for grupper etter avtale.

Tidligere toppspiller i fotball Fredrik Gulsvik kommer fra Gulsvik i Flå.

Næringsliv

Jord- og skogbruk
Landbruket er den viktigste næringen i Flå. Flå er den største og mest aktive skogkommunen i Hallingdal. Hovedproduksjonen på gårdene er skog og korn, ofte i kombinasjon med sau og iblant lama.

Utmarksnæring 
I Flå kommune er det ca. 1050 hytter. Flå har mange ledige hyttetomter i felt – spesielt er Skarsdalen, Veneli, Gulsvikfjellet og Flenten/Trøgaset attraktive områder. Jakt på elg og hjort blir stort sett tatt hånd om av skogeierne, mens jakt på rein, rådyr og småvilt oftest leies ut. Fiske er godt organisert i flere områder bl.a. Hallingdalselven og Flå Østre Grunneierlag. Fiskekort selges på de fleste bensinstasjoner og campingplasser, mens grunneier/grunneierlag må kontaktes for jaktkort.

Handel og service
I kommunen er det flere spisesteder, forretninger, bensinstasjoner m/storkiosk, blomsterutsalg, røkeri, IT-bedrift, kjøkkenprodusent,  bilverksted og regnskapskontor. Det blir laget steinsmykker og diverse treprodukter, og det finnes flere flinke rosemalere og dekormalere.  I sentrum ligger også bank, post, lensmann, kommuneadministrasjon, statlige kontorer,  el-installasjon m.m. Flå IT-senter har samlet flere bedrifter, innen flere forskjellige bransjer: programvareutvikling, oppmålingstjenester, datasupport.
Bygden har turbuss, varetransport og taxi. 

I mai 2010 ble et kjøpesenter på 7500 m2 med hotell ferdigstilt, bygd av Olav Thon.

Industri, bygg og anlegg
Flå kommune kjøpte industriarealene Elvemo og Roppemoen i 1970. Her er det etablert flere bedrifter, bl.a. Flå Bygg og Trelast A/S (Bygger'n), Novema A/S og Flå Bil og Traktor A/S. I Flå er det flere firmaer som driver graving, transport og skogsdrift.

Kultur

Tusenårssted
Kommunens tusenårssted er Grønvold, hjemmet til skuespiller Kolbjørn Buøen.

Referanser

Eksterne lenker
 Lokal veimelding:Heivegen(Flå–Veneli/Dagali, mot Vassfaret 
 Flå bibliotek
 Detaljert statistikk fra Flå kommune
 Flå turistinformasjon Telefonhenvendelse hele året 32 05 35 10.
 Lokale forskrifter
 Vassfaret Bjørnepark
 Hallingdølen
 Lokale historier fra Flå
 Reinsjøfjell hytteeierforening/hytteområde